b'\n_START_ARTICLE_\nFranc Ho\xc4\x8devar\n_START_SECTION_\n\xc5\xbdivljenje in delo\n_START_PARAGRAPH_\nHo\xc4\x8devar je po gimnaziji v Ljubljani na Dunaju \xc5\xa1tudiral matematiko in fiziko in tu leta 1875 doktoriral pod Boltzmannovim mentorstvom s podro\xc4\x8dja dolo\xc4\x8denih integralov. Bil je asistent na dunajski tehni\xc5\xa1ki visoki \xc5\xa1oli, profesor gimnazije v Innsbrucku od leta 1879 do 1891, nato profesor na Tehni\xc5\xa1ki visoki \xc5\xa1oli v Brnu in Gradcu._NEWLINE_V mednarodnih matemati\xc4\x8dnih revijah in poro\xc4\x8dilih dunajske Akademije znanosti je objavil ve\xc4\x8d znanstvenih razprav s podro\xc4\x8dja matemati\xc4\x8dne analize in algebre. Pisal je matemati\xc4\x8dne srednje\xc5\xa1olske u\xc4\x8dbenike v nem\xc5\xa1\xc4\x8dini, vendar s svojim slovensko pisanim imenom, kateri so se vrsto let uporabljali v avstro-ogrski monarhiji v vseh razredih gimnazij, realnih gimnazij in realk. V priredbah so izhajali celo po 1. svetovni vojni. \xc5\xa0tevilni so prevodi v srbohrva\xc5\xa1ki jezik (na Hrva\xc5\xa1kem so bili v rabi do 2. svetovne vojne) in dva v italijanski jezik. Prirejeni angle\xc5\xa1ki prevod geometrije je iz\xc5\xa1el tudi v Londonu leta 1903. Dokumentiranih je okoli 200 izdaj njegovih knjig.'